七月十六日赴庾直有懷
作者：梅堯臣
朝代：宋

paragraphs: 白日落我前，明月隨我後。
流光如有情，徘徊上高柳。
高柳對寢亭，風影亂疎牖。
我馬卧其傍，我僕倦搘肘。
寂寂重門扃，獨念家中婦。
乳下兩小兒，夜夜啼向母。
問爺若箇邊，天性已見厚。
不嗟羈枕孤，不愧棲禽偶。
內有子相憶，外有月相守。
何似長征人，沙塵聽刁斗。